1 Abbas veniens Cistercium ad generale Capitulum, intra Abbatiam ne monachum adducat, nec plusquam duos equos. 2 In prima die Capituli post recitationem brevium, et absolutionem defunctorum, dicatur *Adiutorium nostrum*, et omnes monachi, praeter priores qui loco abbatum fuerint, exeant ad tenendum ordinem suum. Idem fiat aliis diebus post expositionem regulae. 3 Nulli abbatum praeter domnum Cisterciensem liceat clamare, vel in audientia loqui nisi stando, aliis omnibus sedendo auscultantibus. Si quis autem aliorum vel contradicere vel aliud dicere voluerit, illo surgente [sedente], surgat. 4 Monachus vel conversus non debet minui extra abbatiam nostri ordinis. 5 Si quis abbatum terram aliquam habuerit, vel usuaria, vel inde aliquam habuerit conventionem, nullus aliorum quaerat eam, vel in ea usuaria sine assensu illius abbatis. < 6 Si cui locus ad abbatiam construendam oblatus fuerit, non presumat accipere, nisi prius distare a ceteris abbatiis nostri ordinis decem leucis Burgundiae pro certo cognoverit. Si tamen ibi congregatio fuerit, per assensum generalis Capituli recipi poterit. 7 Quod si subprior iam resederit, ingrediatur, tamen ut ceteri monachi, et retrahente se paululum subpriore ad nolam sedeat, et suum deinceps officium exsequatur ; simili modo ad capitulum et ad collationem. 8 De cetero presente et absente abbate, intus et deforis, pro voluntate abbatis omnino se agat, sic tamen quod locum in ecclesia nunquam occupabit. 9 Prior et subprior et alii obedientiales tam ab abbatibus quam a monachis, nominibus suis, sed non puris vocantur. 10 Si non occurrerit abbas ad *Gloriam*, satisfaciat ad gradum ut monachus, excepto quod sine alicuius licentia, mox post satisfactionem recedat in sedem suam, nisi alius abbas in choro affuerit. 11 Illis diebus quibus communicaturi sunt monachi, possunt ad privatas missas ministri communicare. Licet etiam abbati monachos, novitios, prout expedire iudicaverit, dividere per altaria ad communicandum. 12 Singulis mensibus communicent, nisi quem abbas certa de causa crebrius vel rarius accedere iudicaverit. 